**Zlatko Karač**

Arhitektonski natječaji u Splitu 2006.-2010.

Darovan Tušek

Architectural Competitions in Split 2006-2010

Darovan Tušek

Sveučilište u Splitu – FGAG; Društvo arhitekata Splita

Biblioteka Društvo arhitekata Splita 9

Split, 2015.

Str. 752, bilj. 487, ilustr., izvori i literatura, Summary, indeks imena, izvori grafičkih priloga

[23,5/16 cm, c/b, meki uvez]

Suradnici: Hrvoje Bartulović, Ana Grgić, Sanja Matijević Barčot, Dujmo Žižić

Prijevod sažetka: Željka Zanchi

Grafičko oblikovanje i prijelom: Viktor Popović

Tisak: Kerschoffset, Zagreb

UDK 72(497.5 Split)“2006/2010“

ISBN 978-953-6116-63-8 [FGAG]

CIP 151213025 [Sveučilišna knjižnica u Splitu]

Ovo je četvrta u nizu autorovih knjiga u kojoj Darovan Tušek sustavno, po razdobljima, obrađuje splitske arhitektonske i urbanističke natječaje, pri čemu su u ovom svesku objedinjeni natječaji provedeni 2006.-2010. To kratko petogodišnje razdoblje rezultiralo je iznimno brojnim aktivnostima – organizirano je čak 45 natječaja – i posljedično, do sada najopsežnijom knjigom iz ove edicije. U uvodnom dijelu obrađena je uloga Društva arhitekata Splita u natječajnim procedurama te regulativa u okviru koje su postupci provedeni. Središnji blok knjige sadrži ujednačeni 'kataloški' prikaz svih natječaja kronološkim slijedom. Donose se tekstovi raspisa, zapisnika žirija s odlukama o nagrada te u ilustracijskom dijelu prikaz nagrađenih i otkupljenih rješenja, a često i širi izbor radova. Autor komentira i postnatječajne situacije, odnosno pitanja realizacije projekata. U zaključku su izložene karakteristike razdoblja i arhitektonskih trendova koje su natječaji donijeli na splitskoj sceni.

Nakon što je Darovan Tušek 1993. na Arhitektonskom fakultetu u Zagrebu doktorirao s valorizacijskom tezom o doprinosu arhitektonskih natječaja razvoju međuratnog Splita (1918.-1941.), tu je disertaciju i objavio kao svoju prvu knjigu (1994.). Svjestan važnosti teme i odlične recepcije struke kronološkim je slijedom, prema istome dobro postavljenome i provjerenome metodološkom obrascu nastavio istraživati i kasnije splitske natječaje, pa je ubrzo objavio bitno opsežniju studiju za razdoblje 1945.-1995. (1996.), potom je obradio dekadu 1996.-2005. (2013.), a nedavno je publicirana i njegova četvrta knjiga u tom nizu za period 2006.-2010. (2015.).

I dok se u prvim svescima autor pokazao kao uporan i pedantan istraživač – 'historiograf stare građe', uglavnom nepoznate, zametnute u arhivima i privatnim zbirkama – u novijim knjigama Tušek je u drugačijoj ulozi suvremenoga kroničara, svjedoka (pa i sudionika) zbivanja koje zahvaljujući neposrednom uvidu u natječajna rješenja, ali i postnatječajna 'stanja na terenu', s autoritetom komentira i elaborira.

Zanimljivo je da je ova zadnja knjiga, iako pokriva najkraće razdoblje od samo pet godina, opsegom najveća, što je s jedne strane posljedica iznimne brojnosti natječaja provedenih u tome vremenu (čak 45!), a s druge je strane to rezultat dostupnosti nove dokumentacije: raspisa, podloga, većine natječajnih radova te protokola i zapisnika ocjenjivačkih sudova. Autorova dosljednost u strukturaciji knjiga potvrđuje se u sva četiri sveska, u kojima sinopsis i sadržajna kompozicija gotovo u potpunosti slijedi ideju prve disertacijske knjige, što Tušekovoj ediciji daje karakter jedinstvenoga višetomnog djela.

U *Uvodu* autor analizira splitsku natječajnu scenu ovog razdoblja bitno uvjetovanu tada aktualnim GUP-om, političkim okolnostima i mjenama u gradskoj upravi, kao i specifičnostima prosperitetnoga investicijskog vala tijekom zadnjega pretkriznog razdoblja. S tim u vezi elaborirana je uloga Društva arhitekata Splita u provedbi arhitektonskih natječaja, iako je određeni broj 'privatnih natječaja' realiziran izvan ingerencije strukovnog društva, ponekad i uz jasan sukob interesa pojedinih aktera provedbe. Te su godine obilježene i promjenama u natječajnoj regulativi, gdje Tušek ističe važnost donošenja novog *Pravilnika o natječajima...* kojega su zajednički pripremili i usvojili UHA i Komora arhitekata, s namjerom da bude obvezujući korektiv u ponašanju svih članova.

Središnji dio knjige zauzima poglavlje *Kronologija natječaja provedenih u Splitu..*. u kojem je po dosljednom redoslijedu prezentirano čak 45 natječaja. Svaki je elaboriran u nekoliko analitičkih cjelina (Inicijativa, Raspisivanje i tijek natječaja, Rezultati natječaja, Realizacija), s cjelovitim autorskim podacima za sve radove te izabranim ilustracijskim prilozima za svako rješenje. Posebno bih istaknuo važnost poglavlja *Realizacije*, u kojem Tušek prati sudbinu provedenih natječaja do faze izvedbe (ako je do nje došlo), odnosno razloge zbog kojih se od mnogih tema odustalo, ili su realizacije provedene mimo natječajnoga rezultata. Svaki je tekst popraćen brojnim bilješkama – što faktografske naravi, s dopunskim podacima izvan službene natječajne dokumentacije, što bibliografskim referencama i odjecima pojedinih natječaja u lokalnome i strukovnom tisku.

U sinteznom poglavlju na kraju knjige *Sudionici i značajke arhitektonskih natječaja* Darovan Tušek donosi svojevrsnu statistiku natjecatelja i osvojenih nagrada: najčešće su na natječajima bili prisutni D. Rako (čak 15 puta), E. Šverko, N. Kezić, D. Gabrić, L. Pelivan i T. Plejić..., dok je u statistici nagrada osobito uspješan bio A. Kuzmanić koji je sudjelovao na šest natječaja, a pobjedio na pet! Uz natjecatelje, autor je analizirao i strukturu ocjenjivačkih sudova, investitore, vrste natječaja i natječajne teme te vremensku distribuciju postupaka iz koje je razvidno da je 2008. bila najplodnija godina s 12 provedenih natječaja.

Knjiga je opremljena iscrpnom literaturom i izvorima koji predstavljaju dragocjenu dokumentacijsku bazu toga vremena za sva buduća istraživanja, a indeks imena olakšava pretraživanje pojedinačnih autorskih dionica. U svim Tušekovim knjigama obavezan je prilog i engleski sažetak koji ima dostatnu informativnu važnost u afirmaciji kreativnog rada naših arhitekata pred inozemnim čitateljstvom. Za nadati se je da Darovan Tušek već priprema petu knjigu, jer od 2010. do danas nataložila se cijela jedna nova povijest splitske arhitekture generirana recentnim natječajima.